CELEX: 52012PC0753
Language: lt
Date: 2012-12-13
Title: Pasiūlymas TARYBOS SPRENDIMAS kuriuo nustatoma pozicija, kuri turi būti priimta Europos Sąjungos vardu, dėl pasiūlymo iš dalies keisti Roterdamo konvencijos III priedą

|
			
		
		
		52012PC0753
		
			Pasiūlymas TARYBOS SPRENDIMAS kuriuo nustatoma pozicija, kuri turi būti priimta Europos Sąjungos vardu, dėl pasiūlymo iš dalies keisti Roterdamo konvencijos III priedą /* COM/2012/0753 final - 2012/0347 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
1998 m. kovo mėn. baigtos Maisto ir
žemės ūkio organizacijos (FAO) ir Jungtinių Tautų aplinkos
apsaugos programos (JTAP) globotos derybos dėl Konvencijos dėl
sutikimo, apie kurį pranešama iš anksto, procedūros, taikomos tam
tikroms pavojingoms cheminėms medžiagoms ir pesticidams tarptautinėje
prekyboje.
Konvencija pateikta pasirašyti 1998 m.
rugsėjį Roterdame įvykusioje ministrų diplomatinėje
konferencijoje. Bendrija ją pasirašė 1998 m. rugsėjo
11 d. Pasirašius Roterdamo konvenciją, labai pagerėjo
tarptautinis tam tikrų cheminių medžiagų, tarp jų ir
pesticidų, reguliavimas. Konvencijos tikslas – skatinti tarptautinėje
prekyboje pavojingomis cheminėmis medžiagomis dalyvaujančias šalis
dalytis atsakomybe ir bendradarbiauti, siekiant apsaugoti žmonių
sveikatą ir aplinką nuo galimos žalos ir prisidėti prie aplinkai
nekenksmingo jų naudojimo. 
Konvenciją Sąjunga įgyvendino
2008 m. birželio 17 d. priimdama Europos Parlamento ir Tarybos
reglamentą (EB) Nr. 689/2008 dėl pavojingų cheminių
medžiagų eksporto ir importo[1].
2006 m. rugsėjo 25 d. Sprendimu 2006/730/EB[2] Taryba nusprendė
Konvenciją patvirtinti Europos bendrijos vardu.
Konvencija įsigaliojo 2004 m.
vasario 24 d. Šeštoji šalių konferencija (ŠK6) įvyks Ženevoje
2013 m. balandžio 28 d. – gegužės 11 d. Konvencijos šalys
yra ne tik Sąjunga, bet ir 26 jos valstybės narės.
Remdamasi Cheminių medžiagų
kontrolės komiteto (CRC) – šalių konferencijai pavaldžios
pagalbinės institucijos – rekomendacijomis, šalių konferencija į
Konvencijos III priedą turėtų įtraukti daugiau
cheminių medžiagų, kad susitarimo, apie kurį pranešama iš
anksto, procedūra būtų taikoma ir joms. 
Cheminėms medžiagoms, kurias CRC
rekomenduoja įtraukti į Roterdamo konvencijos III priedą,
būtent metilazinfosui, chrizotilo asbestui, oktabromdifenileterio
komerciniams mišiniams, pentabromdifenileteriui ir pentabromdifenileterio
komerciniams mišiniams, perfluoroktano sulfonio rūgščiai,
perfluoroktansulfonatams, perfluoroktansulfamidams ir perfluoroktansulfonilams
bei skystiesiems preparatams (emulsuojamajam koncentratui ir tirpiajam
koncentratui), kurių sudėtyje yra 276 g/L ar daugiau parakvato
dichlorido (atitinka 200 g/L ar didesnį parakvato jonų
kiekį), eksporto apribojimai pagal Sąjungos teisę, panašūs į
taikomus pagal Konvenciją, jau yra taikomi. Todėl Komisija siūlo
Tarybai šeštojoje šalių konferencijoje Sąjungos vardu pritarti
daliniams Konvencijos III priedo pakeitimams.
2012/0347 (NLE)
Pasiūlymas
TARYBOS SPRENDIMAS
kuriuo nustatoma pozicija, kuri turi
būti priimta Europos Sąjungos vardu, dėl pasiūlymo iš
dalies keisti Roterdamo konvencijos III priedą
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 192 straipsnio 1 dalį
ir 207 straipsnį, kartu su 218 straipsnio 9 dalimi,
atsižvelgdama į Europos Komisijos
pasiūlymą,
kadangi:
(1)       Europos Sąjunga
ratifikavo Roterdamo konvenciją dėl sutikimo, apie kurį
pranešama iš anksto, procedūros, taikomos tam tikroms pavojingoms
cheminėms medžiagoms ir pesticidams tarptautinėje prekyboje (toliau –
Roterdamo konvencija)[3];
(2)       Roterdamo konvencija
įgyvendinama Sąjungoje 2008 m. birželio 17 d. Europos Parlamento
ir Tarybos reglamentu (EB) Nr. 689/2008 dėl pavojingų
medžiagų eksporto ir importo[4];
(3)       siekiant užtikrinti, kad
importuojančiosios šalys galėtų pasinaudoti Roterdamo
konvencijos teikiama apsauga, tikslinga ir būtina pritarti Cheminių
medžiagų kontrolės komiteto rekomendacijai dėl metilazinfoso,
chrizotilo asbesto, oktabromdifenileterio komercinių mišinių,
pentabromdifenileterio ir pentabromdifenileterio komercinių mišinių,
perfluoroktano sulfonio rūgšties, perfluoroktansulfonatų,
perfluoroktansulfamidų ir perfluoroktansulfonilų bei
skystųjų preparatų (emulsuojamojo koncentrato ir tirpiojo
koncentrato), kurių sudėtyje yra 276 g/L ar daugiau parakvato
dichlorido (atitinka 200 g/L ar didesnį parakvato jonų
kiekį), įtraukimo į Roterdamo konvencijos III priedą. Šios
medžiagos jau yra uždraustos arba griežtai ribojamos Sąjungoje, todėl
joms taikomi dar griežtesni eksporto reikalavimai negu nustatytieji Roterdamo
konvencijoje;
(4)       numatoma, kad Roterdamo
konvencijos šeštojoje šalių konferencijoje (ŠK6) bus priimti sprendimai
dėl pasiūlymų iš dalies keisti III priedą. Sąjunga
šiems daliniams pakeitimams turėtų pritarti,
PRIĖMĖ ŠĮ
SPRENDIMĄ: 
Vienintelis straipsnis
Roterdamo konvencijos šeštojoje šalių
konferencijoje Komisija Sąjungos vardu pritaria tokiems siūlomiems
daliniams III priedo pakeitimams: įtraukti metilazinfosą, chrizotilo
asbestą, oktabromdifenileterio komercinius mišinius,
pentabromdifenileterį ir pentabromdifenileterio komercinius mišinius,
perfluoroktano sulfonio rūgštį, perfluoroktansulfonatus,
perfluoroktansulfamidus ir perfluoroktansulfonilus bei skystuosius preparatus
(emulsuojamojo koncentrato ir tirpiojo koncentrato), kurių sudėtyje
yra 276 g/L ar daugiau parakvato dichlorido (atitinka 200 g/L ar
didesnį parakvato jonų kiekį), į Roterdamo konvencijos III
priedą.
Priimta Briuselyje
                                                                       Tarybos
vardu
                                                                       Pirmininkas
[1]               OL L 204,
2008 7 31, p. 1.
[2]               OL L 299,
2006 10 28, p. 23.
[3]               OL L 299, 2006 10 28, p. 23.
[4]               OL L 204, 2008 7 31, p. 1.